정조 21년
丁巳九月十八日辰時上御誠正閣大臣備局堂上引見入侍時同副承旨李肇源假注書趙璜鎮事變假注書宋應圭記事官承膺祚記事官吳泰曾右議政李秉模行工曹判書鄭民始行上護軍金持默禮曹判書李時秀兵曹判書李祖源行大護軍李敬懋判尹趙心泰行大司成趙鎭寬大護軍李漢豐右尹李益運行護軍李書九前黃海監司徐邁修李泰永以次進伏訖秉模曰立冬在明寒意漸緊聖體候若何寢睡水剌之節若何上曰一樣矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣上曰實注書何不入來乎豈可委之於初入生疎之廳注書而不爲入侍乎命書榻敎曰當該注書金履永以右位取便次對時不爲入侍事過後拿處上曰海西慰諭御史狀啓來到其別單不可不卽爲回啓故次對進定於今日詣闕時已與諸宰相閱爛商否秉模曰諸宰則未及徧看繡啓而別單諸條皆甚精詳不負所料矣上曰曾經海伯諸臣使之入來果爲同閱否邁修等曰俄於閤外暫看而入侍命下未及盡閱矣上曰使之入侍爲其習知民情欲爲隨事周諮也別單更爲詳見可也上曰原啓姑置先就別單所論逐條論稟可也秉模曰此海西被災九邑慰諭御史呂駿永狀啓也以爲漂頹中六百七十二戶分其稍實之次貧殘尤甚四名色而稍實七十八戶還穀五分一停退之次一百六十九戶還穀四分一停退無還而有身布者限明秋停退貧殘二百四十四戶還穀三分一停退身布則蠲減尤甚一百八十一戶還穀折半停退身布蠲減事請令廟堂稟處被災邑中殷栗長連爲最尤甚兩邑民事誠極悶然先令道臣講究安集之方條列登聞擧行爲宜云矣繡衣親奉慰諭之命遍察漂頹民戶有此區別登聞其在仰體德意之道有難靳持依所請施行之意分付該道至於殷栗長連兩邑奠安之方令道臣深究爛商條列以聞後稟處何如上曰前海伯各陳所見可也邁修曰抄戶事御史必有料量殷栗長連兩邑事姑待年分狀啓上來似好矣泰永曰繡啓中抄戶分等實爲目前緊務而兩邑民事道臣必有料量姑待道啓似宜矣秉模曰諸議別無參差依此施行何如上曰分等停蠲事依爲之殷栗長連兩邑之邑事民情若不別般矯救蘇革何以成樣枝梧乎嚴飭道臣另具意見斯速論理狀聞而一番狀聞循例回下之後更或抛置則以今俗習之懶惰豈有鎭長着力眞箇復舊之理乎況兩邑其小如斗其窄如升營邑之臣苟欲致意不期數年自當反勝於被災之前民戶之安接土地之還闢依年前關東杆城例每年冬修正一冊具狀啓登聞以復舊爲限萬一不謹致有現發於繡衣之行當該道臣禁錮守宰拿致王府決杖邊遠定配各別措辭嚴飭可也出擧條秉模曰取見其別單則其一被災諸邑中擇其尤甚之次面里還穀中或許分數停退或捧相當代穀事也本道若干邑被災非因雨水之過多卽由於沙汰之故一邑之內雖咫尺之間不被災處不至告歉決不可混施停免罔念嗣歲之計如長連殷栗豐川長淵等尤甚邑之尤甚面里還穀三分一停退之次面里還穀四分一以相當穀代捧待明年還作本色爲宜而漂頹戶雖因繡啓以還穀自折半至五分一分等停退之意纔已覆奏而若其漂頹中稍實之次戶之居在尤甚邑尤甚面里者其所停退反不及於非漂頹而居在該面里者所停三分一之數此等戶則一體以三分一停退施行之意分付何如上曰依爲之雖非尤甚邑九邑中必有尤甚面里此等處亦許代捧可也出擧條秉模曰雖非尤甚邑九邑中如有尤甚面里亦許代捧事伏奉批旨矣此亦以四分一代捧之意分付何如上曰依爲之出擧條上曰殷連兩邑中必有身家在漂頹之地而田畓則不被災者田畓入漂沒之中而身家則不被災者此外九邑面里亦豈無身家漂頹田畓被災之不下於殷連處乎甲寅年三南面里分等虛實相蒙之弊向筵亦已論之今者海西之分數停退及各穀代捧須消詳分定然後當有實效方待道伯年分狀之上來而道伯亦甚生疎停退代捧之無等分若又如軍布通一道代錢之請則豈成說乎若果民情遑急則通一道代錢亦何不可而八方之民均是吾民目今兩南之歉荒不下於海西則兩南之所不請何可獨施於海西有違朝家一視之意乎今者停退與代捧亦當區別分數均施蠲免無此疆爾界之別然後實惠可以下究窮民可以紓力矣大抵停退代捧竝行事件耶民始曰或停或代元無一時竝行之例矣秉模曰其一被災九邑又値無前之綿災砲保以純錢代納各營軍布兵曹價布一體代捧事也向因臣之所奏及有司堂上兵判所奏伏奉砲保純木其勢似難許令分等代捧兵曹各營軍布亦令分等代捧之敎卽已行會矣砲保之許令分等旣出特恩兵曹價布各營軍布之分等代捧各衙門價布之純錢莫非曠蕩之典今無可以更爲稟處者矣上曰尤甚邑砲保事特許純錢可也出擧條邁修曰海西綿農之失稔臣亦聞之而至如砲保之代捧純錢事體重難代捧之不可純錢誠如大臣所奏矣秉模曰其一殷栗長連良田沃土擧入墊沒之中而陳田起墾限三年出稅法典所載依此納稅之意申飭勸耕事也陳田起墾之限三年出稅雖曰法典卽指降續之謂也若以小小沙覆水墊之處謂以勸耕一竝許之以限年之稅則冒濫之弊恐難勝言先令邑宰躬審其形止若有沙礫堆積畛域破鑿不可不多費人力漸次起墾之處則抄出結卜之數別成冊子分置營邑亦以一件報于地部以爲按年出稅之地何如上曰依爲之旣有每年條列錄出一冊登聞之下敎者此一款雖欲不謹得乎大抵修啓以復舊爲期則今雖降續其所復舊焉敢遲緩乎以此意各別嚴飭可也出擧條秉模曰其一長淵豐川兩邑禁衛營太保依他軍保例作錢上納更定節目事也俄聞曾經禁將之言則本是米保而年前換作太保比諸米保可謂太歇矣永作代錢初非可議而今年兩邑則自當別論姑令以錢代納自明年以後依前還作米保或有不得不代錢之時則道臣往復該營該將臣經稟後施行似好以此分付該道及該營門何如上曰依爲之出擧條上曰禁衛營之弊海西偏有之矣米保之變作錢保亦久矣故相金熤筵奏後仍成禁條矣其後旣不能遵守而又此太保名色豈不大駭乎邁修曰太保事實爲海民切骨之冤一民之役若逢歉歲則殆過六七兩比諸他軍丁三倍其費誠可矜矣上曰太保名色何時創出乎民始曰此必是海西田多畓少故一遇歉荒米價高騰從民願以太代捧而其後因循不能還作本色之致也泰永曰臣之待罪海西時以保米事年分修啓時陳聞兩年則以純錢蒙允而其後之米變爲太臣亦不能知在於何年而聞以六斗米換作十二斗太實是海民之至冤云矣上曰錢保之旣禁而復然蓋緣將臣與守令之顔私太過不能牢守而然至於太保之名又出太保始創之守令不知爲誰而誠極可駭矣民始曰太保之說不但古未有也亦諸道所未聞也上曰京畿則各營門保米及宮房納皆以代錢其來已久矣民始曰畿邑則無漕船故無以米來納處矣秉模曰其一御營廳所管汪濟屯牛價以兒牛價作錢上納更不得放債於平民事也屯牛之弊每患末梢之如此而流來屯牛亦不必全數發賣分付該營量宜減數以除目下之弊何如上曰繡單旣云皮不存之物則必皆旣歸烏有下款之更請作錢蕩滌未免首尾之橫決旣聞其無牛何可勒徵牛價乎分付該營査實蕩滌後草記俾除民害而果然除弊與否令道臣詳査如有違越者屯監嚴治事分付可也出擧條上曰屯牛初非以牛隻分給者也所授者錢而責以牛稅又責其三年之字長者已不成說而今此繡啓中以兒犢價計定八兩分徵於民云者亦豈救弊之政乎漢豐曰行之屢年猝難革罷而八兩之價亦云廉矣上曰牛稅之徵亦已多年若計當初所給之價其所已捧不啻倍蓰矣雖八兩錢豈可勒徵於民乎且營門之所失幾何此不過一屯監之失利朝家旣聞之後豈可一任其白徵不思所以一切蘇革乎邁修曰屯牛之弊果如御史之言而如欲革罷則其中之有牛者亦必渾入蕩減中恐涉過當矣臣之待罪海營時營屯亦有牛稅而屯年亦未必全無汪濟屯牛亦似然矣上曰耕墾者皆牛也海西豈獨無牛是牛也安知皆是禁營錢所買之牛乎到今年久之後推以牛隻必無見存之理旣聞其弊不如因而革之矣秉模曰其一本道使行時列邑出站卽是他道所無之弊卽令各邑輸送乾價於主站官事也曾因冬至副使李在學所啓以乾價輸送事筵稟行會矣臣於自關西歸路詳聞各站民人之言則將有因此流散之慮仰奏還寢而此事之乍行旋罷亦已屢矣今姑置之何如上曰前海伯各陳所見可也邁修曰臣之意亦以爲只送乾價不爲出站如關西已例則爲便故嘗與諸守令爛商而未及歸一矣泰永曰臣亦嘗以此論報備局而未得許題若送以乾價不爲出站一如關西沿路則可除海邑積弊矣秉模曰前道臣之言雖如此臣意則恐不如置之矣上曰依爲之出擧條秉模曰其一本道各驛位田打量之意申飭道臣俾卽擧行事也驛位田之打量在驛民非不爲惠而道內旣多災邑恐不無擾民之端今姑置之何如上曰依爲之出擧條民始曰驛田之願爲改量非特海西諸路亦然此則無他位田皆有結卜之定數而川浦永災之地無處不然故若爲改量則必欲推結卜原定之數故也朝家豈有閑土充給其多年永災之結卜乎此不可許者也上曰兩南所聞近又如何秉模曰湖南比之嶺南稍勝云矣上曰沿邑則將無同云秉模曰亦不過康津海南等數邑云矣上曰嶺南則設賑處當爲幾邑秉模曰昌寧玄風淸河等邑若而處似不可不設賑云而東萊則雖曰被災亦不至於公賑蓋蔚山彦陽等邑素稱凶年不入處梁山東萊雖在常年皆賴彦陽之穀矣民始曰設賑處似不過十邑內外矣秉模曰諸道舊還今當分排而今年年事未得均登嶺南湖南旣奉筵敎海西亦多災邑竝置之昨年故相以先從最久條收捧之意有所筵稟此固守經之論而揆以民情終多難便今年則依近例自近年條溯而上之京畿水原廣州江華甲寅條關西自丙辰至壬子條北關自甲寅至戊申條湖西則乙卯條二千五百餘石及甲寅條中限萬石合十六萬餘石分定而沒數收捧之年條則民人所見處卽焚其簿永絶吏奸洞除民弊仍以爲例事分付各該道何如上曰依爲之水原則見石數謄入者甲寅舊還至於三千石矣今年則水原舊還特爲勿論因此思之北關有戊戌年條六十石載錄者此則蕩減事分付可也出擧條上曰前年故右相以最久年條請捧而右相則以最近條爲請甲乙之見果如何惠堂與有司堂上亦陳所見可也民始曰最久年條則每爲朝家遇慶施惠之歸畢竟似當有區處之方矣鎮寬曰先捧最久條固是經常之論而臣於故右相筵稟時以久近條量宜參半爲請則今無所更達者矣書九曰最久年條則民間之私券無徵人戶之散亡靡常所謂分捧幾近白徵況又吏緣爲奸者乎臣意則最近條中量宜分排是爲實惠之下究矣上曰舊還留在成冊以納事昨年提飭於前戶判矣果能詳盡無差否時秀曰區別年條成冊以納而草本則在於曹中矣秉模曰京畿湖西外分養馬今姑權撤而各邑喂養各穀之每年會減者自各其邑依前報京司會減仍自本寺從便區處然後可無日後掣礙之端且爲目下拮据之資以此分付於各該道亦令戶惠廳知悉何如上曰依爲之出擧條民始曰司僕馬喂養之穀雖姑依前會減而故失贖錢各邑必無來納之理惠廳亦無出給之事矣上曰前此則司僕所謂卜馬名存實無每當幸行皆貰私馬貰馬之費責之貢人爲弊不些矣自故相之爲提擧馬政多有修擧今年則不用貰馬馬尙有餘此蓋見人存政擧之一端矣每事皆存心於釐革着力於修擧則何事不成乎民始曰奉朝賀李命植爲本廳堂上以各衙門之不得取用常賑穀事陳疏自備局覆啓許施常賑穀之漸縮誠甚可悶重臣之論果爲得當而第有掣礙之端嶺南大同米除出上下納則餘在儲置者多不過六七千石而一年應下儲置則每爲一萬五六千石年年以常賑耗條萬石取用矣自昨年定式之後他無推移之道以該道所在均廳別均米及軍作米取用均廳句管比賑穀非但事體較重原穀數旣不多耗條未滿萬石故竝與原穀而取用若過四五年則兩穀將盡用無餘矣此不可無變通之道他衙門則雖嚴防其取用而嶺南儲置不足之數不可不以常賑耗條依前取用故敢此仰達矣上曰大臣之意何如秉模曰此則恐不可不用常賑穀矣上曰依爲之出擧條民始曰典牲署祭享所用黑牛卜定於濟州分養於湖西而以如干首留養該署以備祭享之需在前則留養之數多不過十首內外矣挽近以來留養之數漸次增加今則爲三十五六首蓋留養元無定數喂養草價該署報于戶曹自戶曹轉報本廳而上下戶曹則旣非該曹上下者故初不憑考前例一從該署而轉報本廳則只憑戶曹所報而上下本無恒式貢人輩利其貢價之增數符同員役夤緣加數至於此多一首之一年草價幾爲四十石則數十首增出之草價數甚夥然非但經用之浪費極爲可悶其重祭享之需初無定數一任下輩之加減事體極爲未安不可不釐正五享之間爲三朔而春秋則所用各八首夏冬則所用各五首今若以二十首爲留養恒定之數而過祭享後湖西分養者卽爲取來充數則恒留之數比所用幾爲三倍推移取用必無不足之慮且三朔喂養則肥腯充實亦必無不合用之理以此定式之意往復該署提調則亦以定數爲好而只以變通持難矣事關祀典下詢大臣處之何如上曰大臣之意何如秉模曰惠堂所奏旣有所據臣亦無異見矣上曰依爲之出擧條心泰曰甲寅年間本廳餉穀一切釐正革其部保之散給專屬各邑而分授啓下條件法意甚重而今番幸行時富平仁川兩邑守令以甲寅新分授穀物仰請還收者雖違於節目辭意特許減給恩澤曠絶成命之下臣不敢率爾煩達而第伏念甲寅釐正時穀簿與支放較量而排比此若撓改則糴政之紊亂支放之緯繣將無可言誠非細故從今以後無論道臣守令事關城餉者無得容易毁劃之意更申事目嚴立科條何如上曰依爲之出擧條心泰曰時已滌場行將捧糴矣城餉分授各邑後以受以納守令之必爲領率以去者蓋出於重其餉益其民之意而近年則開倉時初次領納其後則只留監色循例催科之故監色輩從中捧錢恣意謀利米品之麤糲石于之疎漏已無可言取色和水之奸弊無所不有半年儲峙紅腐居多揆以糴政誠極未安此後則無論某邑酌量所授多寡分排運納次數必於十月內山路凍氷之前限三四運而沒數畢納則非但城餉之完實民情亦將便之以此出擧條行會各邑嚴立科條而如是之後又或有不爲領納之弊則還上卽加退却守令草記論勘恐合事宜敢此仰達矣上曰依爲之旣有城餉則守令領民然後俱益於公私定式之下焉敢取便乎此後各別嚴飭可也出擧條心泰曰本府所在帳冊修正其各式年入庫都錄以入之意伏奉下敎今方擧行而曝曬考準修正都錄之際自費日字成命之下以致稽滯臣不勝惶恐而今因言端又有仰稟而定式者蓋式年獻民數卽有國大政此後則京以五部外以八路帳冊畢磨勘後諸堂開坐入庫而獻民數冊修正時帳冊入庫都錄一體入啓之意著爲定式何如上曰依爲之版籍藏置事面之重大甚於式年籍法則典守之方前此極其疎忽此由於我國僻在偏邦固陋莫甚兼以俗習之痼弊在於官員不爲官員之事只諉於下屬莫重版籍藏置不以其道此後卿府與度支所以藏置版籍之道稍存嚴重之體貌無爲隣國之所笑可也出擧條上曰舊在帳冊錄成一冊則當爲幾卷心泰曰似不下數十卷矣祖源曰禁軍習操每朔十八日爲定日而訓鍊院節目姑未啓下故不得入稟矣上曰大抵禁軍元無出外私習之例每於訓鍊院爲之中間因一將臣所奏移場于弘濟院此是禁營兼管時半出半留可成習操也今於分營之後騎步無以相配不成陣伍之體此合有商量者故節目之所以姑不啓下也出與諸將爛商後筵更奏可也上曰臺諫進前掌令許鍒進前上曰啓辭只擧末端可也鍒曰守令之職卽所以體九重分憂之念任百里牧民之責而刑杖之具皆用較定之制者寔出於我聖上好生之德意也苟或有枉法殺人則其罪罔赦而今此昌原府二十五人殺死之事何其酷也何其冤也噫彼李汝莭以遐方卑微之類荷聖明拂拭之恩屢典郡邑不思圖報殘虐貪饕卽其平生伎倆而及叨南邑益肆暴虐數年之內擅殺人命若是夥然其中亦多有至慘而至冤者則其心之忍胡至於此噫殺人者死其律至嚴一人猶然況此近三十之多乎其蔑法戕人之罪不可歸之於因公邂逅之科今若以官長之故不用當施之律只行編配之典則無辜之冤無可雪之道償命之法無可用之地矣請寢李汝莭定配之命更令王府嚴覈取服施以當律上曰不允出擧條上曰臺臣初登筵席上自時政闕失下至民間疾苦可言者畢陳無隱可也鍒曰高陽至殘之邑長湍坡州亦不可謂巨邑而開城留守種種往來之際不能無廚傳之弊爲留守者預慮此弊各別申飭雖簡其從人簿其供饋而猶不能無弊請令開城留守依他道伯例定式往來以救三邑之弊上曰大臣之意亦云難便不允出擧條上曰松留若用他道臣之例則無室礙之端乎秉模曰居留之職實兼備堂不可用他例矣鍒曰民之可矜者莫甚於驛卒而其中尤甚者畿驛也畿驛之弊專由於馬政之浩繁馬政之弊近由於添價之給否在前三道入去錢屬於察訪時隨馬故失添給價錢以補驛弊矣屬之中營後馬雖故失尋常看過不卽添給價錢由是而驛弊層生請革罷京畿中軍之職還付入去錢於察訪以救殘驛之痼弊上曰令廟堂問于該道指一回啓可也出擧條鍒曰式年監試時照訖雖嚴不能無變名疊講者請自今京儒則自館學先期錄名鄕儒則自該邑亦爲錄名成冊移送于照訖所以爲憑考則庶無疊講犯科之習上曰令該曹指一回啓可也出擧條上命書榻敎曰內閣番次苟簡檢校待敎沈象奎時帶館職許遞上曰在外右承旨左副承旨許遞前望單子入之待下批牌招推移入直出榻敎命退諸臣以次退出